Šťaveľan vápenatý

Šťaveľan vápenatý alebo oxalát vápenatý, systematicky etándioát vápenatý, je vápenatá soľ kyseliny šťaveľovej (etándiovej). V prírode sa nachádza ako minerál whewellit (monohydrát) alebo weddelit (dihydrát). V bunkách sa vyskytuje ako konečný produkt látkovej premeny cytoplazmy v štvorcových alebo jednoklonných kryštáloch rozličnej veľkosti a rozličného zoskupenia. 

Pre charakteristický tvar je šťaveľan vápenatý dôležitou identifikačnou pomôckou pri mikroskopickej diagnostike rastlinných drog. Napríklad v listoch ľuľkovca sa vyskytuje vo podobe malých kryštálikov (piesok), zapĺňajúcich celé bunky, v listoch blenu vo väčších štvorcových kryštálikoch, v listoch durmanu, alebo v podzemkoch rebarbory v zhlukoch kryštálov nazývaných drúzy. V listoch mnohých jednoklíčnolistových rastlín (napr. konvalinky) tvoria celé zväzky ihlicovitých jednoklonných kryštálikov, často ešte obalených slizovým puzdrom, nazývajú sa rafidy. Viac predlžené hranolovité alebo bipyramidálne kryštály v suknici cibule a pod. sa označujú ako styloidy alebo prizmy.

Šťavelan vápenatý tvorí najväčší podiel (asi 80 %) obličkových kameňov.

 Referencie 

 Zdroj 

Vápenatý
Kategória:Zlúčeniny vápnika